Vyf leeus vergiftig, vermink op plaasArgieffoto: Designerpoint, Pixabay Die polisie in Limpopo het ŉ grootskaalse soektog begin na verdagtes nadat vyf leeus op ŉ plaas in die Northam-area vergiftig en vermink is. Daar is Woensdagoggend omstreeks 8:00 op die karkasse afgekom. Van die leeus is onthoof en ander se pote is afgesny en hul tande verwyder. Brig. Motlafela Mojapelo, polisiewoordvoerder, het gesê die leeus is vermoedelik hoendervleis gevoer wat met gif bestrooi was. Die verdagtes het ŉ heiningdraad geknip om toegang tot die plaas te kry. Lt.genl. Neke Ledwaba, provinsiale polisiekommissaris, het die voorval ten sterkste veroordeel en onmiddellik ŉ span ondersoekers aangestel om die verdagtes vas te trek. “Die stropers moet in hul spore gestuit en voor stok gebring word,” het Ledwaba gesê. Die polisie se ondersoek na die voorval duur voort.